U-I-279/12
Natisni
Opravilna št.:
U-I-279/12
Datum odločitve:
18. 1. 2013
ECLI:
ECLI:SI:USRS:2013:U.I.279.12
Akt:
Zakon o štipendiranju (Uradni list RS, št. 59/07, 63/07 – popr. in 40/09) (ZŠtip), 48. čl.
Izrek:
Pobuda za oceno ustavnosti 48. člena Zakona o štipendiranju (Uradni list RS, št. 59/07, 63/07 – popr. in 40/09)
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.4.9.2 - Ustavno sodstvo - Postopek - Stranke - Interes.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Mojca Kolar, Lesično
Datum vloge:
14. 11. 2012
Vrsta odločitve:
sklep
Vrsta rešitve:
zavrženje
Dokument:
US29987
Dokument v PDF obliki:
U-I-279-12.pdf
138 KB
Prenesite datoteko
U-I-279/12-7
18. 1. 2013
SKLEP
Ustavno sodišče je v postopku za preizkus pobude Mojce Kolar, Lesično, na seji 18. januarja 2013
sklenilo:
Pobuda za oceno ustavnosti 48. člena Zakona o štipendiranju (Uradni list RS, št. 59/07, 63/07 – popr. in 40/09) se zavrže.
OBRAZLOŽITEV
1. Pobudnica izpodbija v izreku tega sklepa navedeno določbo Zakona o štipendiranju (v nadaljevanju ZŠtip). Zatrjuje, da je v neskladju z drugim odstavkom 14. člena Ustave. Navaja, da je kljub rojstvu otroka uspešno zaključila letnik na fakulteti, vendar ji je bila zaradi prenizke ocene v preteklem študijskem letu izdana odločba o mirovanju Zoisove štipendije. Izpodbijana določba ZŠtip naj bi bila diskriminatorna, ker določa oprostitve v zvezi s starševstvom le za primer, če prejemnik štipendije letnika ne izdela, ne pa tudi za primer, če letnik sicer izdela, a ne doseže zahtevane povprečne ocene.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo in 109/12 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijana določba ZŠtip ne učinkuje neposredno. V takšnih primerih se lahko pobuda vloži  šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št U-I-251/07 z dne 10. 1. 2008 (Uradni list RS, št. 6/08, in OdlUS XVII, 2). Iz razlogov, navedenih v citiranem sklepu, pobudnica (še) ne izkazuje pravnega interesa za oceno ustavnosti in zakonitosti izpodbijanega predpisa. Zato je Ustavno sodišče njeno pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10 in 56/11) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Dunja Jadek Pensa, mag. Marta Klampfer, dr. Etelka Korpič – Horvat, mag. Miroslav Mozetič, Jasna Pogačar, dr. Jadranka Sovdat in Jan Zobec. Sklep je sprejelo soglasno.
dr. Ernest Petrič
Predsednik